DA Den Europæiske Unions Tidende C 82/18

Sag anlagt den 2. februar 2009 — Kommissionen for De Europæiske Fællesskaber mod Den Italienske Republik

(Sag C-47/09)

(2009/C 82/33)

Processprog: italiensk

Parter

Sagsøger: Kommissionen for De Europæiske Fællesskaber (ved F. Clotuche-Duvieusart og D. Nardi, som befuldmægtigede)

Sagsøgt: Den Italienske Republik

Sagsøgerens påstande

— Det fastslås, at Den Italienske Republik har tilsidesat sine forpligtelser i henhold til artikel 3 i direktiv 2000/36/EF (1), sammenholdt med artikel 2, stk. 1, litra a), i direktiv 2000/13/EF (2) samt artikel 3, stk. 5, i direktiv 2000/36, idet den har fastsat en mulighed for at udvide varebetegnelsen for chokoladevarer, der ikke indeholder andre vegetabilske fedtstoffer end kakaosmør, med adjektivet »puro« (ren) og med angivelsen »cioccolato puro« (ren chokolade).

— Den Italienske Republik tilpligtes at betale sagens omkostninger.

Søgsmålsgrunde og væsentligste argumenter

Mærkningen, og navnlig varebetegnelsen for chokoladevarer, er fuldstændigt harmoniseret i Fællesskabet i medfør af bestemmelserne i mærkningsdirektivet (2000/13) og i direktivet om chokoladevarer (2000/36), bl.a. med henblik på at sikre forbrugerne korrekt information. I direktiv 2000/36 er det fastsat, at chokoladevarer, der indeholder op til 5 % af visse vegetabilske fedtstoffer, ikke skal have en anden varebetegnelse, men mærkningen skal indeholde følgende specifikke angivelse med fede typer: »Indeholder også andre vegetabilske fedtstoffer end kakaosmør«.

Den italienske lovgivning, der er genstand for dette søgsmål, ændrer og tilsidesætter de omhandlede definitioner, der er harmoniseret på fællesskabsplan, idet den kun giver adgang til at føje angivelsen »puro« til varebetegnelsen for varer, der udelukkende indeholder kakaosmør som fedtstof. Eftersom »puro« på italiensk betyder uforfalsket, ikke-ødelagt, og følgelig ægte, forledes forbrugerne til at tro, at varer, som faktisk opfylder direktivets krav og de betingelser, der er fastsat heri for varebetegnelser, men indeholder andre vegetabilske fedtstoffer end kakaosmør, er ikke-rene, og således forfalskede, ødelagte og uægte, alene af den grund at de indeholder vegetabilske fedtstoffer af en art og i et omfang, som er tilladt i henhold til lovgivningen, uden at varebetegnelsen skal ændres.

Desuden udgør ordet »puro« en kvalificerende angivelse, hvis brug i varebetegnelsen er underlagt overholdelsen af bestemte kriterier. Navnlig er det i artikel 3, stk. 5, i direktiv 2000/36 fastsat, at anvendelsen af angivelser, der vedrører kvaliteten, er betinget af et mindsteindhold af kakaotørstof, der er højere end det, der er fastsat for anvendelsen af varebetegnelser, der ikke indeholder disse kvalificerende udtryk. Den italienske lovgivning om angivelsen »puro« betinger derimod blot anvendelsen heraf af, at varen kun indeholder kakaosmør som fedtstof, uden at stille krav om, at den skal overholde det fornødne forhøjede mindsteindhold af kakaotørstof. Dette er ensbetydende med en direkte tilsidesættelse af direktivets artikel 3, stk. 5, og har karakter af en yderligere form for vildledning af forbrugeren.

(1) Europa-Parlamentets og Rådets direktiv 2000/36/EF af 23.6.2000 om kakao- og chokoladevarer bestemt til konsum (EFT L 197, s. 19).

(2) Europa-Parlamentets og Rådets direktiv 2000/13/EF af 20.3.2000 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler (EFT L 109, s. 29).